Okresná prokuratúra Michalovce 
Nám. Slobody 3, 071 01 Michalovce 1

Sp. zn. : 1 Pv 209/12/8807	Michalovce, 22.5.2012
EEČ : 2-66-145-2012

U Z N E S E N I E

Trestná vec:	obvinený XXXXX  
Prečin:	pytliactvo podľa § 310 odsek 2 písmeno a Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Michalovce
Rozhodnutie:
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
Skutková veta:
Dňa 9.3.2012 o 15.45 hod. v katastrálnom území obce Senné na odvodňovacom kanály Čierna Voda smerom k vodárni, č. revíru 4-0330-1-1, ktorý obhospodaruje XXXXX XXXXX, neoprávnene zasiahol do rybárskeho práva tým, že bez rybárskeho lístka a povolenia na lov rýb od príslušnej organizácie lovil ryby na drevenú palicu o dĺžke 3 m so sieťou o rozmeroch 1,5 x 1,5 m, pričom chytil 54 kusov karasa striebristého (Carassius auratus) a 1 ks šťuky severnej (Esox cultratus), čo vykonal v čase ich ochrany, ktorá je stanovená od 1.1 do 15.6.2012 a vzhľadom k tomu, že ryby boli pustené späť do vody, poškodenému XXXXX XXXXX nespôsobil žiadnu škodu.

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
14 mesiacov
Z priloženého spisového materialu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
	Uznesením povereného príslušníka PZ, Obvodného oddelenia PZ Pavlovce nad Uhom, sp. zn. ORP-320/PA-MI-12 zo dňa 9.3.2012 bolo začaté trestné stíhanie vo veci podľa § 199 ods.1 Tr. poriadku a súčasne bolo XXXXX vznesené obvinenie podľa § 206 ods.1 Tr. poriadku pre prečin pytliactva podľa § 310 ods. 1, ods. 2 písm. a) Tr. zákona tak, ako je to uvedené vo výrokovej časti tohto uznesenia. 

     Poverený príslušník PZ po ukončení skráteného vyšetrovania predložil tunajšej prokuratúre spis s návrhom na podanie obžaloby. Preskúmaním návrhu povereného príslušníka PZ a na vec vzťahujúceho sa vyšetrovacieho spisu som však dospel k záveru, že sú splnené tak formálne, ako aj materiálne predpoklady na podmienečné zastavenie trestného stíhania proti obvinenému. 

Obvinený svojím konaním naplnil pojmové znaky skutkovej podstaty trestného činu pytliactva podľa § 310 ods. 1, ods. 2 písm. a)  Tr. zákona tak, že zasiahol do rybárskeho práva tým, že lovil ryby bez príslušných povolení, v čase ich ochrany a hromadne účinným spôsobom. Za uvedený prečin možno uložiť trest odňatia slobody v trvaní na šesť mesiacov až tri roky, teda trest, ktorého horná hranica neprevyšuje hranicu stanovenú v ustanovení § 216 ods.1 Tr. poriadku (5 rokov). Obvinený vyhlásil, že spáchal skutok, za ktorý je stíhaný a svoje konanie oľutoval. Zároveň dal výslovne súhlas na postup podľa § 216 Tr. poriadku a tiež súhlasil s podmienkami podmienečného zastavenia trestného stíhania.

Zástupca XXXXX XXXXX sa pripojil k trestnému konaniu bez nároku na náhradu škody, nakoľko škoda nevznikla, keďže ulovené ryby boli vrátené.

	Obvinený má z miesta bydliska kladnú charakteristiku, jeho správanie nebolo prejednávané komisiou verejného poriadku. Doposiaľ nebol súdne trestaný. Vzhľadom na osobu páchateľa s prihliadnutím na jeho doterajší život, ako aj na okolnosti prípadu som dospel k záveru, že v danom prípade sú splnené všetky podmienky ustanovenia § 216 ods. 1 Tr. poriadku a podmienečné zastavenie trestného stíhania s uložením skúšobnej doby v trvaní 14 mesiacov možno považovať za opodstatnené a dostačujúce.

Podľa § 310 ods.1 Tr. zákona kto neoprávnene zasiahne do výkonu práva poľovníctva alebo do výkonu rybárskeho práva tým, že bez povolenia loví zver alebo ryby alebo loví zver alebo ryby v čase ich ochrany alebo zakázaným spôsobom, alebo kto ukryje, prechováva, alebo na seba alebo na iného prevedie zver alebo ryby neoprávnene ulovené alebo nájdené, potrestá sa odňatím slobody až na dva roky.

Podľa § 216 ods. 1 Tr. por. v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, nahradil škodu, ak bola činom spôsobená, alebo s poškodeným o jej náhrade uzavrel dohodu, alebo urobil iné potrebné opatrenia na jej náhradu a vzhľadom na osobu obvineného s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.

Podľa § 216 ods. 2 Tr. poriadku sa skúšobná doba začína právoplatnosťou tohto rozhodnutia.  

Podľa § 217 Tr. poriadku ak obvinený v priebehu skúšobnej doby bude viesť riadny život, rozhodne orgán, splní povinnosť nahradiť spôsobenú škodu a vyhovie aj ďalším uloženým obmedzeniam a povinnostiam, prokurátor rozhodne, že sa obvinený osvedčí. Inak sa rozhodne, a to aj počas skúšobnej doby, že sa v trestnom stíhaní bude pokračovať.

Z uvedených dôvodov bolo rozhodnuté tak, ako je to uvedené vo výroku tohto uznesenia.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Tomáš Richter
prokurátor